2009/0035 (COD)

UDTALELSE FRA KOMMISSIONEN i henhold til artikel 294, stk. 7, litra c), i traktaten om Den Europæiske Unions funktionsmåde om Europa-Parlamentets ændring[er] til Rådets holdning til forslaget til

EUROPA-PARLAMENTETS OG RÅDETS DIREKTIV om ændring af Rådets direktiv 78/660/EØF om årsregnskaberne for visse selskabsformer for så vidt angår mikroenheder

(EØS-relevant tekst)

1. Indledning

I henhold til artikel 294, stk. 7, litra c), i traktaten om Den Europæiske Unions funktionsmåde skal Kommissionen afgive udtalelse om de ændringer, som Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets ændringer.

2. Sagsforløb

Forslag fremsendt til Europa-Parlamentet og Rådet (dokument KOM(2009) 83 endelig – 2009/0035 COD): || 26/02/2009

Udtalelse afgivet af Det Europæiske Økonomiske og Sociale Udvalg: || 15/07/2009

Udtalelse afgivet af Europa-Parlamentet ved førstebehandlingen: || 10/03/2010

Rådets holdning vedtaget: || 12/09/2011

Enighed i Coreper om andenbehandlingens kompromis: || 23/11/2011

Europa-Parlamentets lovgivningsmæssige beslutning ved andenbehandlingen: || 13/12/2011

3. Formålet med Kommissionens forslag

Kommissionens forslag er vedtaget som led i initiativet om bedre lovgivning. Formålet med forslaget var at forenkle og forbedre de eksisterende lovgivningsmæssige rammer ved at give medlemsstaterne mulighed for at fritage mikroenheder fra kravene i fjerde selskabsretsdirektiv[1] og dermed begrænse oplysningsforpligtelserne som følge af regnskabskravene til mikroenheder i EU med henblik på at:

· nedbringe den administrative byrde og

· gøre det muligt at afpasse de indberetningskrav, der stilles til mikroenheder, efter de faktiske behov, som brugerne og de, der skal udarbejde regnskaberne, har.

4. Kommissionens udtalelse om Europa-Parlamentets ændringer

Europa-Parlamentets udtalelse ved andenbehandlingen er et afbalanceret kompromis med et begrænset antal ændringer til Rådets holdning.

For at give flere mikroenheder mulighed for at drage fordel af en forenklet ordning lægger Europa-Parlamentet sig tættere op ad Kommissionens oprindelige forslag og forhøjer de størrelseskriterier, der gælder for definitionen af mikroenheder, til højst 10 ansatte, en nettoomsætning på højst 700 000 EUR og/eller en statussum på højst 350 000 EUR (to ud af tre kriterier skal være opfyldt).

Parlamentet tydeliggør i betragtning 9 rækkevidden af den fritagelse for offentliggørelseskrav, der foreskrives i Rådets holdning. Berørte parter vil således efter anmodning kunne få adgang til statusoplysninger om mikroenheder indgivet til offentlige registre, og mikroenheder vil ikke længere skulle offentliggøre disse oplysninger i den nationale offentlige tidende eller ved andre tilsvarende effektive bekendtgørelsesmidler.

I en omfattende revisionsklausul opfordres Kommissionen til seneste 5 år efter ikrafttrædelsen at forelægge en rapport om situationen for mikroenheder, herunder navnlig situationen på nationalt plan for så vidt angår antallet af virksomheder, der opfylder størrelseskriterierne, og den reduktion af de administrative byrder, som er opnået gennem fritagelsen for offentliggørelseskravet.

Endelig udgår, med Kommissionens samtykke, opfordringen til medlemsstaterne om at udarbejde sammenligningstabeller.

Europa-Parlamentets holdning er resultatet af et kompromis, der blev indgået på et trepartsmøde den 9. november 2011.

5. Konklusion

Kommissionen kan acceptere de ændringer, Europa-Parlamentet har vedtaget ved andenbehandlingen i overensstemmelse med ovennævnte kompromistekst, jf. artikel 293, stk. 2, i traktaten om Den Europæiske Unions funktionsmåde.

[1] Direktiv 78/660/EØF af 25 juli 1978 på grundlag af traktatens artikel 54, stk. 3, litra g), om årsregnskaberne for visse selskabsformer (EFT L 222 af 14.8.1978, s. 11).